Šutaj Eštok, Matúš, poslanec NR SR (2022-02-22):
...vyšetrovatelia išli s vedomím... (Povedané súbežne s predsedajúcim.) Pán predsedajúci, poprosím vás, neskáčte mi do reči. Išli s vedomím ministra vnútra kopnúť svoju kolegyňu do p... Presne pre rovnaký dôvod, lebo vyšetrovanie sa nebezpečne blížilo k štátnej moci, vládnej koalícii a ministrovi vnútra. Tak, prosím, ľuďom vysvetlite, ako je možné, že kopanie vyšetrovateľa niekam je prvotriedny škandál, po ktorom treba skákať na námestiach, skandovať „odstúpiť, odstúpiť“ a kopanie vyšetrovateľky do p... presne z tých istých dôvodov je zrazu v pohode? To sa len tak chlapci kamarátsky hecovali v práci? Takto to býva, pán Kyselica, tak ste zvyknutý v práci sa hecovať tiež, zvyknete? (Reakcia z pléna.) Že žene takisto predstavujúcej štátnu moc idete zapáliť auto kanistrom? Je toto normálne? Kde je pani poslankyňa Kozelová? Išla riešiť tie keltské pamiatky? Toto jej nevadí, že žene išli zapáliť auto kanistrom? Toto nie je na pád jedného neschopného ministra vnútra, ktorý nemá ani tú odvahu si sem sadnúť, ale na okamžitý odchod a pád celej neschopnej vlády a na predčasné voľby. A preto sa vôbec nečudujem, že tak pročkovci, ako aj tu sulíkovci veľmi dobre vedeli, prečo minulý týždeň nesmú zmeniť ústavu, aby sa tu za žiadnych okolností nemohli konať predčasné voľby a nemohli o tom rozhodnúť ľudia v referende. Dámy a páni, aká bola reakcia ministra vnútra na tieto ohavnosti jeho podriadených? Máte vari pocit, že to aspoň odsúdil? Nie. On ich ob-ha-jo-val a spolu s ním vy všetci, ktorí tu sedíte za koalíciu. Česť výnimkám. A navyše tento minister ide rozpustiť policajný tím Oblúk, v ktorom pani Santusová pôsobila. Ten tím, ktorý prešetroval všetky tie svinstvá, ktoré páchala čurillovská mafia, ako ich nazval Boris Kollár. Dnes tu neodvolávame zbabelého ministra vnútra, ale verejne žalujeme jednu z hláv policajnej mafie. A počujete dobre, existuje dôvodné podozrenie, že Roman Mikulec je zároveň jednou z hláv policajnej mafie. Preto dnes na tomto mieste verejne pomenujem všetkých, ktorí sú dôvodne podozriví, že pôsobia spolu s Romanom Mikulcom ako ďalší bossovia policajnej mafie. Pretože okrem odposluchov máme k dispozícii aj viaceré oficiálne výpovede. Ja osobne mám v rukách výpoveď jedného z vyšetrovateľov z novembra minulého roka, kde vypovedá ďalšie súvislosti. Otvorene hovorí o tom, ako Čurillov pomocník a zločinec Petrov alias Tiger hovorí, že je v kontakte nielen s Mikulcom, ale dokonca s Hegerom. Navyše popisuje, ako mu elitný prokurátor Repa sľúbil, že ak si vymyslí výpoveď vo veci, o ktorej nič nevie, nechá ho v pokoji v jeho trestnej činnosti ďalej pokračovať. A už len čerešničkou na torte je, že Petrov alias Tiger mal ponúknuť vyšetrovateľovi aj povýšenie na NAKA, ak mu bude nápomocný. A ešte raz vám zopakujem poslednú vetu, aby ste to počuli dobre, existuje zaprotokolovaná výpoveď policajného vyšetrovateľa o tom, ako mu mafián a univerzálny svedok Petrov alias Tiger ponúka za nadprácu povýšenie na NAKA. Vy ste mafia, vy spolupracujete s mafiánmi! Ak ešte stále má niekto z vás pochybnosti o tom, ako tu otvorene hovorím, o tom, že Roman Mikulec je boss policajnej mafie, ale tu príbeh ani zďaleka nekončí. Existuje aj oficiálna výpoveď bývalej priateľky Františka Böhma, to je ten kajúcnik, ktorý najprv udal všetkých, na koho mu bolo povedané, a potom sám spáchal samovraždu so zbraňou, ktorú mu polícia akosi zabudla pri prehliadke odcudziť. Táto pani tvrdí, že ľudia okolo vyšetrovateľa Čurillu ju nútili vypovedať v prípadoch, o ktorých nič nevedela, a na ľudí, ktorých ani ne-poz-na-la. Za to jej ponúkol beztrestnosť v jej aktivitách. Tak si to, prosím, zhrňme. Máme tu mafiána a zločinca Tigra, ktorý ponúka povýšenia na NAKA za vymyslené výpovede. Máme tu prokurátora špeciálnej prokuratúry Repu, ktorý ponúka beztrestnosť za vymyslené výpovede. A máme tu tím vyšetrovateľa Čurillu, ktorého ľudia chcú podpáliť auto vyšetrovateľke Santusovej a otvorene rozprávajú, že ich kryje Mi-ku-lec. Ten Mikulec, ktorého pre údajný úplatok 100-tisíc eur nikto ani len nevyšetruje. Nikto mu nerozkopol dvere, nikto sa nezaujíma ani o jeho majetkové pomery. Médiá ho nenaháňajú tak ako ostatných. Pozoruhodné, však, pán Kyselica, čo poviete? Človek... človeka blízkeho opozícii zavrieme za vymyslenú výpoveď, ale minister vnútra je ne-dot-knu-teľ-ný. Policajná mafia je teda prerastená do rôznych štruktúr a úrovní. Dobre však vieme, že Roman Mikulec je len obyčajná bábka. A ja som mu to povedal aj minulý týždeň, kedy ešte mal odvahu tu sedieť, že on je iba takou bábkou, s ktorou sa pohráva usvedčený daňový podvodník, plagiátor a klamár Igor Matovič. Rovnako ako sa pohráva s údajným predsedom vlády a bábkou Eduardom Hegerom. A presne takisto sa s niektorými prokurátormi špeciálnej prokuratúry zjavne pohráva aj ďalší boss policajnej mafie Daniel Lipšic. Vážené dámy, vážení páni, všetko dnes nasvedčuje tomu, že za policajnou mafiou a rozvratom právneho štátu stoja práve tieto osoby – Igor Matovič a Daniel Lipšic. Preto vás, páni Matovič, Lipšic, spolu s vaším užitočným poskokom, ktorý tu dnes nemá odvahu sedieť, ministrom vnútra verejne žalujem. Žalujem vás za vaše skutky, ktoré sa až príliš podobajú na pôsobenie bossov policajnej mafie. Žalujem vás za rozvrat právneho štátu a politické procesy. Žalujem vás za to, že ste umožnili zločincom, aby rozkazovali policajtom a prokurátorom. Žalujem vás za to, že častokrát nevinní ľudia končia v base. Na základe tejto mojej verejnej žaloby budem hlasovať za odvolanie tohto neschopného ministra vnútra Mikulca. A budem trvať na vyšetrení všetkých ďalších podozrivých, ktorí sú pomenovaní v tomto mojom prejave. Chcem takto na diaľku vyzvať, páni Kollár, pán Sulík a pani Remišová, ak svojho ministra vnútra aj po tomto všetkom podržíte vo funkcii, stávate sa jeho priamymi spolupáchateľmi. Ďakujem za pozornosť.